واش الجمهور ما بابقاش باغي يتفرج على الماتشات ديال المنتخب المغربي بعد نكسة الإقصاء من كأس إفريقيا في مصر. البيع قليل بزاف هاد الصباح والجمهور ما مصوقش للماتشات بثلاثة ديال المنتخب الوطني، سواء الاول أو المحلي أو الأولمبي. واخا الجامعة دارت ثمن رخيص باش تمكن الجمهور من الحضور بزاف درهم صافي، إلا أن الإقبال على “البيي” ضعيف بزاف. الأكيد أن الماتش ديال غدا، لي غادي يجمع المنتخب المحلي والنيجر ما غاديش يحضر فيه جمهور كبير، وحتى الماتش ديال المنتخب الأول مع بوركينافاسو واخا جا مدرب جديد، هو البوسني وحيد خاليلوزيتش. المنظمون غادي يستناو حتى الجمعة ويتعرفو واش غادي تنتعش عملية البيع. وربما سيضطرون إلى فتح ابواب الملعب فابور في الماتشات بثلاثة، خاصة مباراة المنتخب الأولمبي أمام مالي السبت المقبل، حيت الجامعة كتراهن على الجمهور باش اللاعبين يحققوا الفوز في هاد الماتش قبل يسافروا لمالي باش يلعبو الروتور. عملية البيع انطلقت من نهار الاثنين في مراكش والدار البيضاء وعبر الموقع الالكتروني للجامعة، ولكن البيع ما شي كثير. بزاف ديال الناس رجعو السبب إلى تواضع نتائج المنتخب في الكان بمصر، لحقاش الجمهور تصدم بعد الإقصاء غير المنتظر أمام بنين في الدور الثاني. 
البيع قليل على “البيي”…واش الجمهور مابقاش باغي يتفرج فالمنتخب